CELEX: 32007D0837
Language: el
Date: 2007-11-30 00:00:00
Title: 2007/837/ΕΚ: Απόφαση της Επιτροπής, της 30ής Νοεμβρίου 2007 , για την εφαρμογή της απόφασης αριθ. 575/2007/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση στρατηγικών κατευθυντηρίων γραμμών για την περίοδο 2008-2013 [κοινοποιηθείσα υπό τον αριθμό Ε(2007) 5822]

15.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 330/48
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 30ής Νοεμβρίου 2007
   για την εφαρμογή της απόφασης αριθ. 575/2007/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση στρατηγικών κατευθυντηρίων γραμμών για την περίοδο 2008-2013
   [κοινοποιηθείσα υπό τον αριθμό Ε(2007) 5822]
   (Τα κείμενα στην αγγλική, βουλγαρική, γαλλική, γερμανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα είναι τα μόνα αυθεντικά)
   (2007/837/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση αριθ. 575/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ταμείου Εξωτερικών Συνόρων για την περίοδο 2007-2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών» (1), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Η Επιτροπή πρέπει να θεσπίσει στρατηγικές κατευθυντήριες γραμμές για τον καθορισμό ενός πλαισίου παρέμβασης του Ταμείου σχετικά με την πολυετή περίοδο προγραμματισμού 2008-2013.
            
         
               (2)
            
            
               Οι εν λόγω κατευθυντήριες γραμμές πρέπει να καθορίζουν τις προτεραιότητες και, σύμφωνα με το άρθρο 15 παράγραφος 4 της απόφασης αριθ. 575/2007/ΕΚ, τις ειδικές προτεραιότητες που επιτρέπουν στα κράτη μέλη τα οποία δεν υπάγονται στο Ταμείο Συνοχής να αυξήσουν τη συγχρηματοδότηση της κοινοτικής συνεισφοράς στο 75 % για σχέδια που συγχρηματοδοτούνται από το Ταμείο.
            
         
               (3)
            
            
               Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν δεσμεύεται από την παρούσα απόφαση ούτε υπόκειται στην εφαρμογή της.
            
         
               (4)
            
            
               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Ιρλανδία κοινοποίησε, με επιστολή της 6ης Σεπτεμβρίου 2005, ότι επιθυμεί να συμμετάσχει στη θέσπιση και την εφαρμογή της απόφασης αριθ. 575/2007/ΕΚ.
            
         
               (5)
            
            
               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο κοινοποίησε, με επιστολή της 27ης Οκτωβρίου 2005, ότι επιθυμεί να συμμετάσχει στη θέσπιση και την εφαρμογή της απόφασης αριθ. 575/2007/ΕΚ.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της κοινής επιτροπής «Αλληλεγγύη και διαχείριση των μεταναστευτικών ροών» που συστάθηκε δυνάμει του άρθρου 56 της απόφασης αριθ. 574/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, για τη σύσταση του Ευρωπαϊκού Ταμείου Εξωτερικών Συνόρων για την περίοδο 2007-2013 ως μέρος του γενικού προγράμματος «Αλληλεγγύη και διαχείριση των μεταναστευτικών ροών» (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές που καθορίζουν τις προτεραιότητες και τις ειδικές προτεραιότητες για τον πολυετή προγραμματισμό της περιόδου 2008-2013 ορίζονται στο παράρτημα.
   Άρθρο 2
   Η παρούσα απόφαση απευθύνεται στο Βασίλειο του Βελγίου, τη Δημοκρατία της Βουλγαρίας, την Τσεχική Δημοκρατία, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ιρλανδία, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, τη Δημοκρατία της Λεττονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βορείου Ιρλανδίας.
   
      Βρυξέλλες, 30 Νοεμβρίου 2007.
      
         
            Για την Επιτροπή
         
         Franco FRATTINI
         
         
            Αντιπρόεδρος
         
      
   
   
      (1)  ΕΕ L 144 της 6.6.2007, σ. 45.
   
      (2)  ΕΕ L 144 της 6.6.2007, σ. 22.
   
      ΠΑΡΑΡΤΗΜΑ
      Οι στρατηγικές κατευθυντήριες γραμμές που ορίζονται κατωτέρω εγγράφονται στο πλαίσιο της αύξησης της αποτελεσματικότητας στη διαχείριση των μεταναστευτικών ροών σε όλα τους τα στάδια, όπως αποφάσισε το Ευρωπαϊκό Συμβούλιο του Τάμπερε το 1999, συμπεριλαμβανομένης μιας κοινής πολιτικής για τις επιστροφές και της καταπολέμησης της λαθρομετανάστευσης.
      Κατά την κατάρτιση του δικού τους σχεδίου πολυετών προγραμμάτων, τα κράτη μέλη πρέπει να κατευθύνουν τους διαθέσιμους πόρους από αυτό το Ταμείο προς τρεις από τις τέσσερις προτεραιότητες που αναφέρονται στη συνέχεια· στο πλαίσιο αυτό, τα κράτη μέλη μπορούν να καθορίζουν τα ίδια τον αποτελεσματικότερο τρόπο κατανομής των χρηματοδοτικών πόρων που τους διατίθενται, αναλόγως των αναγκών τους:
      ΠΡΟΤΕΡΑΙΟΤΗΤΑ 1:   Υποστήριξη για τον καθορισμό μιας στρατηγικής προσέγγισης στη διαχείριση των επιστροφών από τα κράτη μέλη
      Η προτεραιότητα αυτή περιλαμβάνει την καθιέρωση μιας ολοκληρωμένης διαχείρισης των επιστροφών σε όλες τους τις διαστάσεις. Σύμφωνα με το άρθρο 3 παράγραφος 2 της απόφασης αριθ. 574/2007/ΕΚ, η ολοκληρωμένη διαχείριση των επιστροφών πρέπει να βασίζεται σε μια συνεκτική αξιολόγηση της κατάστασης των προς επιστροφή ατόμων, τόσο στο κράτος μέλος όσο και στις χώρες καταγωγής τους, καθώς και των προκλήσεων όσον αφορά τις προβλεπόμενες επιχειρήσεις· στο πλαίσιο της διαχείρισης αυτής πρέπει να τίθενται στόχοι για τέτοιες επιχειρήσεις και να προβλέπεται ένα ευρύ φάσμα μέτρων τα οποία θα δίνουν έμφαση σε αποδοτικές και βιώσιμες επιστροφές, συμπεριλαμβανομένων της προετοιμασίας, της επιβολής και της παρακολούθησης των απομακρύνσεων.
      Στο πλαίσιο της συγκεκριμένης προτεραιότητας, η κοινοτική συνεισφορά μπορεί να αυξηθεί στο 75 % για σχέδια που καλύπτουν τις ακόλουθες ειδικές προτεραιότητες:
      
                  1.
               
               
                  Προγράμματα υποβοηθούμενης εκούσιας επιστροφής.
               
            
                  2.
               
               
                  Χρηματικά κίνητρα και άλλα μέτρα για την αντιμετώπιση της συγκεκριμένης κατάστασης των ευάλωτων επιστρεφόντων.
               
            
                  3.
               
               
                  Ολοκληρωμένα προγράμματα επιστροφής τα οποία υποστηρίζουν την επιστροφή υπηκόων τρίτων χωρών ή απάτριδων που δεν καλύπτονται από κοινοτικές συμφωνίες επανεισδοχής ή από εθνικές διμερείς συμφωνίες επανεισδοχής προς τις χώρες καταγωγής, προηγούμενης διαμονής ή διέλευσης με τις οποίες είναι ιδιαίτερα δύσκολη η συνεργασία στον τομέα της επιστροφής.
               
            ΠΡΟΤΕΡΑΙΟΤΗΤΑ 2:   Υποστήριξη στη συνεργασία μεταξύ των κρατών μελών για τη διαχείριση των επιστροφών
      Η προτεραιότητα αυτή περιλαμβάνει την εκπόνηση και την εφαρμογή ολοκληρωμένων σχεδίων επιστροφών καθώς και τη συνεργασία σε συγκεκριμένους τομείς της ολοκληρωμένης διαχείρισης των επιστροφών, όπως την προετοιμασία, την επιβολή και την παρακολούθηση κοινών απομακρύνσεων αεροπορικώς και διά ξηράς.
      Στο πλαίσιο της συγκεκριμένης προτεραιότητας η κοινοτική συνεισφορά μπορεί να αυξηθεί στο 75 % για σχέδια που καλύπτουν τις ακόλουθες ειδικές προτεραιότητες:
      
                  —
               
               
                  Ολοκληρωμένα σχέδια επιστροφών τα οποία έχουν εκπονηθεί και θα εφαρμοστούν σε συνεργασία με άλλα κράτη μέλη και, εφόσον χρειάζεται, με την υπηρεσία διαχείρισης των συνόρων (Frontex), μη κυβερνητικές οργανώσεις ή/και διεθνείς οργανισμούς, με σκοπό την από κοινού αξιοποίηση των διαφόρων δεξιοτήτων, εμπειριών και πόρων που διαθέτουν οι αρχές των κρατών μελών και, κατά περίπτωση, οι άλλοι συμμετέχοντες οργανισμοί.
               
            ΠΡΟΤΕΡΑΙΟΤΗΤΑ 3:   Υποστήριξη σε συγκεκριμένα καινοτόμα διεθνή και εθνικά μέσα διαχείρισης των επιστροφών
      Η προτεραιότητα αυτή περιλαμβάνει τη θέσπιση ή τη βελτίωση μέτρων παροχής συμβουλών και ενημέρωσης σχετικά με τις επιστροφές, μέτρων για την επανένταξη των επιστρεφόντων στη χώρα επιστροφής, τρόπων συνεργασίας με τις προξενικές υπηρεσίες ή/και τις υπηρεσίες μετανάστευσης, συμπεριλαμβανομένης της κατάρτισης, και μέτρων για τη συλλογή πληροφοριών σχετικά με υπηκόους τρίτων χωρών ή απάτριδες που δεν διαθέτουν προσωπικά έγγραφα.
      Στο πλαίσιο της συγκεκριμένης προτεραιότητας η κοινοτική συνεισφορά μπορεί να αυξηθεί στο 75 % για σχέδια που καλύπτουν τις ακόλουθες ειδικές προτεραιότητες:
      
                  1.
               
               
                  Σχέδια τα οποία, με σεβασμό στην αξιοπρέπεια των ατόμων στα οποία απευθύνονται, προτείνουν ιδιαίτερα καινοτόμους τρόπους και μέσα για την ενημέρωση και την παροχή συμβουλών σε άτομα που ενδέχεται να επιστρέψουν σχετικά με την κατάσταση που επικρατεί στις χώρες επιστροφής ή/και άλλα καινοτόμα κίνητρα για την αύξηση του αριθμού των ατόμων που επιστρέφουν εκουσίως.
               
            
                  2.
               
               
                  Σχέδια τα οποία θέτουν σε δοκιμή νέες μεθόδους εργασίας για την επιτάχυνση της διαδικασίας έκδοσης προσωπικών εγγράφων στους επιστρέφοντες σε συνεργασία με τις προξενικές αρχές και τις υπηρεσίες μετανάστευσης τρίτων χωρών.
               
            ΠΡΟΤΕΡΑΙΟΤΗΤΑ 4:   Υποστήριξη για την ανάπτυξη κοινοτικών προτύπων και βέλτιστων πρακτικών για τη διαχείριση των επιστροφών
      Η προτεραιότητα αυτή περιλαμβάνει την εφαρμογή των υφιστάμενων και μελλοντικών κοινών προτύπων όπως αναφέρεται στις αιτιολογικές σκέψεις 13 και 14 της απόφασης αριθ. 574/2007/ΕΚ και την προώθηση των διεθνών και εθνικών βέλτιστων πρακτικών και μεθόδων συνεργασίας με τις σχετικές αρχές άλλων κρατών μελών, για παράδειγμα μέσω της χρήσης του συστήματος ICONET.
      Στο πλαίσιο της συγκεκριμένης προτεραιότητας η κοινοτική συνεισφορά μπορεί να αυξηθεί στο 75 % για σχέδια που καλύπτουν τις ακόλουθες ειδικές προτεραιότητες:
      
                  1.
               
               
                  Αξιολογήσεις και αποστολές για τη μέτρηση της προόδου που επιτυγχάνεται όσον αφορά τα προγράμματα, τα μέσα και τις διαδικασίες επιστροφής.
               
            
                  2.
               
               
                  Μέτρα που λαμβάνονται σε εθνικό επίπεδο για την εξασφάλιση της δίκαιης και αποτελεσματικής εφαρμογής των κοινών προτύπων για τις επιστροφές, όπως προβλέπει η κοινοτική νομοθεσία περί επιστροφών, συμπεριλαμβανομένης της κατάρτισης των αρμοδίων.